Úrad vlády SR						 Na rokovanie vlády SR
Sekcia hospodárskej politiky					 dňa 6.11.2002 
									 k číslu: 7570/2002 
									 k bodu:  9

S t a n o v i s k o

k Harmonogramu opatrení týkajúcich sa uvoľnenia finančných prostriedkov na zvýšenie počtu strážcov ochrany prírody

I.

	Materiál na rokovanie vlády SR predkladá minister životného prostredia, na základe uznesenia Výboru NR SR pre životné prostredie a ochranu prírody. 

	Materiál obsahuje návrh uznesenia vlády, predkladaciu správu, posilnenie výkonu strážnej služby..., harmonogram uvoľnenia finančných prostriedkov..., doložku finančných, ekonomických, environmentálnych vplyvov a vplyvov na zamestnanosť, vyhodnotenie pripomienkového konania a návrh komuniké.

	Ministerstvo životného prostredia SR v snahe zlepšiť pretrvávajúci nepriaznivý stav v chránených územiach Slovenskej republiky navrhuje v predloženom materiáli posilniť výkon strážnej služby v jednotlivých správach národných parkov a chránených krajinných oblastí. Do roku 2006 by podľa predloženého návrhu v správach 9 národných parkov a 14 chránených krajinných oblastí malo pribudnúť 139 miest profesionálnych strážcov ochrany prírody, čo by znamenalo uvoľniť zo štátneho rozpočtu na tento účel postupne 31,9 mil. Sk (požadované finančné prostriedky za jednotlivé roky sú v položkách mzdy a ochranné pracovné pomôcky rozkalkulované v priložených tabuľkách). 

	Materiál obsahuje doložku finančných, ekonomických, environmentálnych vplyvov a vplyvov na zamestnanosť. 

II.

	V rámci medzirezortného pripomienkového konania bolo oslovených 34 subjektov, z ktorých iba 3 uplatnili k materiálu svoje pripomienky (MF SR, MP SR a Odbor vládnej agendy Úradu vlády SR). Z 5 pripomienok predkladatelia neakceptovali 3. Pripomienky boli formálneho charakteru a ich neprijatie je vo vyhodnotení pripomienkového konania z pohľadu predkladateľa vysvetlené. 

III.

	Zámerom predloženého materiálu je upozorniť vládu SR na pretrvávajúce negatívne javy, ktoré sa vyskytujú v chránených územiach Slovenskej republiky. V texte materiálu sú tieto negatívne javy, ktoré vedú k poškodzovaniu a ohrozovaniu chránených častí prírody zhrnuté do 6 bodov. Východiskom z tejto nepriaznivej situácie by malo byť navrhované posilnenie strážnej služby v jednotlivých správach národných parkov a chránených krajinných oblastí. Prehľad o plánovanom náraste počtu strážcov v jednotlivých chránených územiach vrátane finančných nárokov (na roky 2003 – 2006) uvádzajú tabuľkové prílohy. Celkovo by za toto obdobie mal vzrásť počet strážcov ochrany prírody zo súčasných 31 na 170, t.j. o 139 strážcov, čo vo finančnom vyjadrení znamená potrebu vyčleniť na tento účel zo štátneho rozpočtu cca 32 mil. Sk.

	V roku 2003 sa predpokladá zvýšiť počet strážcov o 40 osôb s nákladmi na mzdy a ochranné pracovné pomôcky vo výške 5,1 mil. Sk. Ďalšie výdavky (prevádzkové) nie sú v materiáli na rok 2003 (ale i ďalšie roky) kvantifikované.

	Dôvody pre zvýšenie počtu strážcov ochrany prírody uvádzané v predloženom dokumente sú relevantné a nemožno ich spochybňovať.

	Vzhľadom na súčasnú etapu prác pri tvorbe štátneho rozpočtu na rok 2003 považujeme za účelné uplatniť požiadavky na riešenie počtu strážcov ochrany prírody a s tým spojených nákladov v tomto procese a nie prejudikovať ministrovi financií uznesením vlády povinnosť zohľadniť požiadavky na finančné zabezpečenie strážnej služby v roku 2003, ale i v ďalších rokoch. Za vhodnejšie (z hľadiska ich naplnenia) považujeme predkladať tieto požiadavky každoročne a v takejto periodicite ich aj posudzovať a reagovať na ne podľa aktuálnych možností štátneho rozpočtu.

	Preto odporúčame v návrhu uznesenia vlády premenovať časť A. na berie na vedomie a vypustiť body B.2. a B.3. Po takejto úprave odporúčame návrh uznesenia schváliť. 

Bratislava 25.10.2002